Trods åbenlyst tyveri fortsætter en 22-årig mand med at tage for sig af varerne uden at betale i SuperBrugsen i Hornbæk

SuperBrugsen i Hornbæk hærges af en 22-årig tyv, der flere gange om dagen kommer ind og stjæler varer fra butikken.

Det skriver Helsingør Dagblad.

Trods flere anmeldelser til politiet har tyven endnu ikke stoppet sine ugerninger.

- Han kommer en til to gange om dagen, hvor han tager nogle varer og går uden at betale for dem. Han gør det meget åbenlyst, fortæller Bjarne Mikkelsen, der er uddeler i SuperBrugsen i Hornbæk.

Manden, der blev prøveløsladt 12. juni i år, har opført sig truende over for butikkens personale, når de har konfronteret ham med tyverierne.

Se også: Fulderik faldt i søvn på toilet: Udløste både alarm og røgkanon da han vågnede

Frustrerende

Derfor har politiet givet dem besked om ikke at kontakte tyven længere, selvom personalet har taget tyven på fersk gerning.

- Det er meget frustrerende. Vi synes, at det er en ubehagelig situation, når vi ikke ved, hvad han kan finde på, lyder det fra Bjarne Mikkelsen.

Politiet gør ifølge Bjarne Mikkelsen ikke ret meget for at pågribe butikstyve. Foto: Jan Sommer

Politiet har ikke været i stand til at stoppe tyverierne trods flere henvendelser, og det ærgrer uddeleren.

- Den anden dag havde han taget noget telefontilbehør, og der tog politiet ud og anholdte ham og kom retur med varerne, han stjal. Men han fik bare lov til at gå igen, og dagen efter var han tilbage.

Se også: Folk smider brugte vatpinde i toilettet: Sådan vil Coop ændre tendensen

'Samler sammen'

Nordsjællands Politi oplyser til Ekstra Bladet, at man er ved at 'samle sammen', så man har en sag, der er god nok til at få tyven dømt.

- Vi sigter ham for butikstyveri hver gang, men der er nødt til at være tilstrækkelig med kriminalitet, før vi kan fremstille ham for en dommer, siger politikommisær og efteforskningsleder ved Helsingør politistation, Henrik Sejer.

Bjarne Mikkelsen har svært ved at vurdere, hvor meget tyven har stjålet for sammenlagt, men det er ikke småpenge.

- Sidst stjal han for cirka 1000 kroner gin. Så det løber op i flere tusinde kroner.

Hvor lang tid der skal gå, før politiet får sat en stopper for tyverierne, ved Bjarne Mikkelsen ikke, men han håber, at det bliver snart.

Se også: Sådan snyder tyvene supermarkedet med gulerodstricket: - Kan vi slet ikke genkende

Politiet beklager

Henrik Sejer forstår godt uddelerens frustration og beklager, hvis han føler, politiet ikke er til meget hjælp. Efter Ekstra Bladets henvendelse har han således kontaktet uddeleren i Hornbæk.

- Jeg har netop ringet til Bjarne Mikkelsen og sagt, at vi nok skal komme ud, hvis han bliver voldelig, siger Henrik Sejer.

Det vækker glæde i Hornbæk, hvor man dog lige skal overveje, om man vil henvende sig til tyven.

- Vi er stadig meget utrygge ved ham, men jeg er glad for, at politiet siger, de vil hjælpe, for det var ikke den opfattelse, jeg havde, siger Bjarne Mikkelsen.

Henrik Sejer siger til Ekstra Bladet, at han forventer, der nok skal komme en ende på tyverierne.

- De tyverier, han har lavet, bliver samlet sammen, og så kommer der en sag, lyder det fra Henrik Sejer.